Ehdotus NEUVOSTON PÄÄTÖS kansainvälisen järjestäytyneen rikollisuuden vastaisen Yhdistyneiden kansakuntien yleissopimuksen ampuma-aseiden, niiden osien ja komponenttien sekä ampumatarvikkeiden laittoman valmistuksen ja kaupan torjumista koskevan lisäpöytäkirjan tekemisestä Euroopan unionin puolesta /* COM/2013/0154 final - 2013/0083 (NLE) */





PERUSTELUT 1. EHDOTUKSEN TAUSTA Ehdotuksen perustelut ja tavoitteet Yhdistyneiden kansakuntien yleiskokous päätti 9. joulukuuta 1998 antamassaan päätöslauselmassa 53/111 perustaa toistaiseksi toimivan hallitustenvälisen ad hoc -komitean, jonka tehtävänä oli laatia kansainvälisen järjestäytyneen rikollisuuden vastainen yleissopimus ja siihen liittyvät kolme pöytäkirjaa, jotka kattavat seuraavat alat: · ihmiskaupan, erityisesti nais- ja lapsikaupan ehkäiseminen, torjuminen ja rankaiseminen (ihmiskauppaa koskeva pöytäkirja); · maahanmuuttajien salakuljetus maitse, ilmateitse ja meritse (salakuljetusta koskeva pöytäkirja); · ampuma-aseiden, niiden osien ja komponenttien sekä ampumatarvikkeiden laittoman valmistuksen ja laittoman kaupan torjuminen (ampuma-asepöytäkirja). Ad hoc -komitea kokoontui ensimmäistä kertaa virallisesti Wienissä tammikuussa 1999. Vuonna 2000 neuvosto antoi komissiolle valtuudet neuvotella kansainvälisen järjestäytyneen rikollisuuden vastaisen yleissopimuksen ja YK:n ampuma-aseita koskevan pöytäkirjan Euroopan yhteisön puolesta[1] muiden pöytäkirjojen lisäksi. Komissio oli aktiivisesti mukana Wienissä käydyissä Yhdistyneiden kansakuntien neuvotteluissa tiiviissä yhteistyössä EU:n jäsenvaltioiden ja EU:hun kuulumattomien G8-maiden kanssa. Kansainvälisen järjestäytyneen rikollisuuden vastaista yleissopimusta koskevat neuvottelut saatiin päätökseen heinäkuussa 2000, kun taas ihmiskauppaa ja salakuljetusta koskevat pöytäkirjat viimeisteltiin lokakuussa 2000. Yleissopimus ja kaksi pöytäkirjaa hyväksyttiin Yhdistyneiden kansakuntien yleiskokouksen 55. istunnossa 15. marraskuuta 2000 ja avattiin allekirjoittamista varten. Neuvottelut ampuma-asepöytäkirjasta kestivät puoli vuotta kauemmin (toukokuuhun 2001 asti). Yhdistyneiden kansakuntien yleiskokous hyväksyi kyseisen pöytäkirjan 55. istunnossaan 31. toukokuuta 2001[2], minkä jälkeen se avattiin allekirjoittamista varten. Euroopan yhteisö allekirjoitti yleissopimuksen ja kaksi pöytäkirjaa virallisesti Palermossa 12. joulukuuta 2000 yhtä aikaa kaikkien EU:n jäsenvaltioiden kanssa. Neuvosto antoi lokakuussa 2001 luvan allekirjoittaa ampuma-asepöytäkirja[3], jonka Euroopan yhteisö allekirjoitti virallisesti Yhdistyneiden kansakuntien päämajassa New Yorkissa 16. tammikuuta 2002. Unioni hyväksyi kansainvälisen järjestäytyneen rikollisuuden vastaisen yleissopimuksen tekemisen huhtikuussa 2004[4] ja salakuljetusta ja ihmiskauppaa koskevat pöytäkirjat heinäkuussa 2006. YK:n ampuma-asepöytäkirjan tekeminen jätettiin myöhempään vaiheeseen, koska katsottiin, että pöytäkirjaan sisältyi määräyksiä, jotka edellyttävät uuden lainsäädännön antamista ja muutoksia olemassaolevaan lainsäädäntöön. Kyseiset määräykset vaikuttaisivat unionin sääntöihin asiakirjojen säilyttämisen, aseiden merkinnän, aseiden ampumakelvottomaksi tekemisen, vienti-, tuonti- ja kauttakuljetuslupia sekä lupamenettelyjä koskevien vaatimusten, viennin yhteydessä tapahtuvien tarkastusten tehostamisen ja välitystoiminnan aloilla. Vuonna 2005 komissio julkaisi tiedonannon toimenpiteistä räjähteiden, sytyttimien, pomminvalmistustarvikkeiden ja ampuma-aseiden turvallisuuden lisäämiseksi Euroopan unionissa[5]. Aseiden hankinnan ja hallussapidon valvonnasta 18 päivänä kesäkuuta 1991 annetun neuvoston direktiivin 91/477/ETY muuttamisesta annettu direktiivi 2008/51/EY ja YK:n ampuma-asepöytäkirjan 10 artiklan täytäntöönpanosta ja ampuma-aseiden, niiden osien ja komponenttien sekä ampumatarvikkeiden vientiluvasta ja tuonti- ja kauttakuljetusmenettelyistä annettu asetus (EU) N:o 258/2012 muodostavat tämän tiedonannon konkreettiset jatkotoimet. Ampuma-asepöytäkirja tuli voimaan 3. heinäkuuta 2005. Tähän mennessä 18 EU:n jäsenvaltiota on allekirjoittanut pöytäkirjan ja sopimuspuolina on 16 jäsenvaltiota, joista 12 on ratifioinut sen (Belgia, Bulgaria, Kypros, Viro, Italia, Liettua, Puola, Slovakia, Slovenia, Portugali, Ruotsi ja Suomi) ja neljä on liittynyt siihen (Espanja, Latvia, Alankomaat ja Romania). Yleinen tausta Vapauden, turvallisuuden ja oikeuden lujittamiseen Euroopan unionissa tähtäävän Haagin ohjelman toteuttamiseksi laaditussa neuvoston ja komission toimintasuunnitelmassa[6] esitettiin yhtenä tarvittavana toimena YK:n ampuma-asepöytäkirjan tekemistä Euroopan yhteisön puolesta koskeva ehdotus. Sen seuraajassa Tukholman ohjelmassa[7] korostetaan, että laiton asekauppa on yksi niistä laittomista toimista, jotka edelleen uhkaavat Euroopan unionin sisäistä turvallisuutta, ja vahvistetaan uudelleen, että Euroopan unionin olisi jatkettava erityisesti Yhdistyneiden kansakuntien alaisuudessa kehitettyjen kansainvälisten yleissopimusten (ja niiden pöytäkirjojen) ratifioinnin edistämistä. Laiton asekauppa mainittiin myös sisäisen turvallisuuden strategiassa[8] yhtenä niistä järjestäytyneen rikollisuuden muodoista, joita Euroopan unionin on torjuttava. Voimassa olevat aiemmat säännökset Tähän mennessä on annettu useita EU:n säädöksiä, joiden tavoitteena on lieventää ja poistaa tavanomaisten aseiden siirtojen esteitä sisämarkkinoilla tai säännellä tavanomaisten aseiden vientiä kolmansiin maihin: · Neuvoston direktiivi 91/477/ETY, annettu 18 päivänä kesäkuuta 1991, aseiden hankinnan ja hallussapidon valvonnasta, sellaisena kuin se on muutettuna. · Neuvosto antoi 12. ja 13. päivänä kesäkuuta 2007 suosituksen jäsenvaltioiden vakiomenettelystä rikoksiin liittyvien takavarikoitujen tai talteen otettujen ampuma-aseiden toimituskanavia koskevia poliisiviranomaisten rajatylittäviä tiedusteluja varten. Suosituksen ja siihen liitetyn käsikirjan käytön avulla parannetaan jäljitystoimintaa ja lainvalvontayhteistyötä kentällä. · Direktiivi 2008/51/EY[9], annettu 21 päivänä toukokuuta 2008, aseiden hankinnan ja hallussapidon valvonnasta 18 päivänä kesäkuuta 1991 annetun neuvoston direktiivin 91/477/ETY muuttamisesta; direktiivin tavoitteena on sisällyttää YK:n ampuma-asepöytäkirjan määräykset osaksi lainsäädäntöä EU:n sisäisten aseiden siirtojen osalta. · Euroopan parlamentin ja neuvoston direktiivissä 2009/43/EY vahvistetaan yhteisön sisällä tapahtuviin, puolustukseen liittyvien tuotteiden siirtoihin sovellettavat säännöt ja menettelyt. Direktiivin 4 artiklan 1 kohdassa säädetään, että puolustukseen liittyvien tuotteiden kuljetukseen jäsenvaltioiden kautta tai niiden saapumiseen sen jäsenvaltion alueelle, johon vastaanottaja on sijoittautunut, ei vaadita muiden jäsenvaltioiden myöntämää siirtolupaa. · Neuvosto antoi 8 päivänä maaliskuuta 2012 asetuksen (EU) N:o 258/2012 laittoman asekaupan torjumiseksi; asetuksella parannetaan Euroopan unionista tapahtuvan siviilikäyttöön tarkoitettujen ampuma-aseiden viennin jäljitystä ja valvontaa, tuontia ja kauttakuljetusta koskevat toimenpiteet mukaan lukien. Kyseinen asetus saattaa EU:n lainsäädännön yhdenmukaiseksi YK:n ampuma-asepöytäkirjan 10 artiklan kanssa[10]. Se perustuu periaatteelle, että ampuma-aseita ja niihin liittyviä tavaroita ei pitäisi siirtää valtioiden välillä ilman, että kaikki valtiot tietävät siitä ja ovat antaneet siihen suostumuksensa. Se ei koske sotilaalliseen käyttöön tarkoitettuja ampuma-aseita. Siinä käsitellään vain EU:n ulkopuolisten maiden kanssa käytävää kauppaa ja siirtoja kyseisistä maista tai siirtoja kyseisiin maihin. Johdonmukaisuus suhteessa unionin muuhun politiikkaan ja muihin tavoitteisiin Se, että Euroopan unioni tekee YK:n ampuma-asepöytäkirjan, on sopusoinnussa EU:n nykyisten politiikkojen kanssa, jotka koskevat toimenpiteitä kansainvälisen rikollisuuden torjumiseksi, aseiden laittoman kaupan torjunnan, myös aseiden viennin valvonnan ja jäljittämisen, tehostamiseksi ja käsiaseiden leviämisen vähentämiseksi maailmassa. 2. KUULEMISTEN JA VAIKUTUSTENARVIOINTIEN TULOKSET Eri sidosryhmiä on kuultu laajasti samanaikaisesti kun on annettu Euroopan unionin lainsäädäntöä, jolla pyritään mukauttamaan unionin lainsäädäntö pöytäkirjan asianmukaisten määräysten mukaisesti. Ylimääräinen vaikutustenarviointi ei ole tarpeen, koska tämä ehdotus on viimeinen vaihe kansainvälisen velvoitteen täyttämisessä, ja unionin lainsäädännössä noudatetaan jo pöytäkirjassa vahvistettuja normeja. 3. EHDOTUKSEN OIKEUDELLISET NÄKÖKOHDAT Ehdotetun toimen lyhyt kuvaus Ehdotuksen 1 artiklassa hyväksytään pöytäkirja Euroopan unionin puolesta. Ehdotuksen 2 artiklassa valtuutetaan neuvoston puheenjohtaja nimeämään henkilö, jolla on oikeus tallettaa hyväksymiskirja Euroopan unionin puolesta. Liite I sisältää selityksen, josta ilmenee Euroopan unionin toimivalta pöytäkirjan soveltamisalaan kuuluvissa asioissa. Selitys on talletettava samanaikaisesti hyväksymiskirjan kanssa (ampuma-asepöytäkirjan 17 artiklan 3 kappale). Pöytäkirja edistää sopimusvaltioiden välistä yhteistyötä ampuma-aseiden, niiden osien ja komponenttien sekä ampumatarvikkeiden laittoman valmistuksen ja laittoman kaupan estämiseksi, torjumiseksi ja poistamiseksi. Se sisältää määräyksiä, joilla: · säilytetään yksityiskohtaiset asiakirjat, jotka koskevat ampuma-aseiden tuontia, vientiä ja siirtoja; · hyväksytään kansainvälinen järjestelmä ampuma-aseiden merkitsemiseksi valmistushetkellä ja aina kun ne tuodaan maahan; · luodaan yhdenmukaistettu lupajärjestelmä, joka koskee ampuma-aseiden tuontia, vientiä, siirtoja ja jälleenvientiä; · estetään ampuma-aseiden varkaudet, katoamiset tai niiden päätyminen laillisten markkinoiden ulkopuolelle vientivalvontajärjestelmän, vientipaikkojen ja rajavalvonnan vahvistamisen kautta; · vaihdetaan tietoja valtuutetuista tuottajista, myyjistä, tuojista, viejistä, laittoman kaupan harjoittajien käyttämistä reiteistä ja laittoman kaupan torjunnan parhaista käytänteistä, jotta jäsenvaltioiden kyky ehkäistä, havaita ja tutkia ampuma-aseiden laitonta kauppaa paranisi. Oikeusperusta Pöytäkirja kattaa unionin toimivaltaan kuuluvia kysymyksiä, koska ne kuuluvat yhteisen kauppapolitiikan soveltamisalaan ja koska YK:n ampuma-asepöytäkirjan tekeminen todennäköisesti vaikuttaa EU:n säädöksiin tai muuttaa niiden soveltamisalaa (Euroopan unionin toiminnasta tehdyn sopimuksen, jäljempänä ’SEUT-sopimus’ 3 artiklan 2 kohta). Sen vuoksi SEUT-sopimuksen 114 ja 207 artikla ovat tämän päätöksen aineellinen oikeusperusta. 4. TALOUSARVIOVAIKUTUKSET Ehdotuksella ei ole vaikutuksia unionin talousarvioon. 5. PÄÄTELMÄT Ampuma-asepöytäkirja on ensimmäinen maailmanlaajuinen asiakirja, jolla pyritään torjumaan kansainvälistä järjestäytynyttä rikollisuutta ja ampuma-aseiden laitonta kauppaa. Pöytäkirjassa määrätään tehokkaista monenvälisistä puitteista ja tärkeistä vähimmäisstandardeista, jotka koskevat kaikkia pöytäkirjaan osallistuvia valtioita. Liitteenä oleva ehdotus neuvoston päätökseksi muodostaa oikeudellisen välineen, jolla Euroopan unioni tekee YK:n ampuma-asepöytäkirjan oikeusperustana olevien SEUT-sopimuksen 114 ja 207 artiklan perusteella yhdessä sen 218 artiklan 6 kohdan a alakohdan kanssa. Komissio esittää, että neuvosto hyväksyy oheisen päätöksen. 2013/0083 (NLE) Ehdotus NEUVOSTON PÄÄTÖS kansainvälisen järjestäytyneen rikollisuuden vastaisen Yhdistyneiden kansakuntien yleissopimuksen ampuma-aseiden, niiden osien ja komponenttien sekä ampumatarvikkeiden laittoman valmistuksen ja kaupan torjumista koskevan lisäpöytäkirjan tekemisestä Euroopan unionin puolesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 114 ja 207 artiklan yhdessä sen 218 artiklan 6 kohdan a alakohdan kanssa, ottaa huomioon komission ehdotuksen[11], ottaa huomioon Euroopan parlamentin hyväksynnän[12], sekä katsoo seuraavaa: (1) Komissio on neuvotellut unionin puolesta ampuma-aseiden, niiden osien ja komponenttien sekä ampumatarvikkeiden laittoman valmistuksen ja kaupan torjumista koskevasta pöytäkirjasta, jäljempänä ’pöytäkirja’, unionin toimivaltaan kuuluvien asioiden osalta neuvoston sille antaman valtuutuksen perusteella. (2) Neuvoston päätöksen 2001/748/EY[13] mukaisesti pöytäkirja allekirjoitettiin 16 päivänä tammikuuta 2002, sillä varauksella, että pöytäkirjan tekeminen saatetaan päätökseen myöhemmin. (3) Kansainvälisen järjestäytyneen rikollisuuden vastaisen Yhdistyneiden kansakuntien yleissopimuksen tekeminen hyväksyttiin Euroopan unionin puolesta 29 päivänä huhtikuuta 2004 annetulla neuvoston päätöksellä 2004/579/EY[14], mikä yleissopimuksen 37 artiklan 2 kappaleen mukaisesti on edellytys sille, että Euroopan unioni voi tulla pöytäkirjan sopimuspuoleksi. (4) Pöytäkirjassa säädetään toimenpiteistä, jotka kuuluvat unionin yhteisen kauppapolitiikan soveltamisalaan. Tähän mennessä on annettu useita Euroopan unionin säädöksiä, joiden tavoitteena on lieventää ja poistaa tavanomaisten aseiden siirtojen esteitä sisämarkkinoilla tai säännellä aseiden vientiä kolmansiin maihin. (5) Aseiden siirtoa ja valvontaa koskevista tiukimmista mahdollisista yhteisistä kansainvälisistä normeista laadittava oikeudellisesti sitova väline koskee asioita, jotka kuuluvat unionin toimivaltaan, koska ne kuuluvat yhteisen kauppapolitiikan piiriin tai koska pöytäkirjan tekeminen todennäköisesti vaikuttaa edellä mainittuihin Euroopan unionin säädöksiin tai muuttaa niiden soveltamisalaa. (6) Siltä osin kuin pöytäkirjan määräykset kuuluvat unionille siirrettyyn toimivaltaan, kyseinen sopimus olisi tehtävä Euroopan unionin puolesta. (7) Hyväksymiskirjaa tallettaessaan Euroopan unionin on myös talletettava pöytäkirjan 17 artiklan 3 kappaleen mukainen selitys, josta ilmenee unionin toimivalta pöytäkirjan soveltamisalaan kuuluvissa asioissa. (8) Ampuma-aseiden hankinnan ja hallussapidon valvontaa unionissa sekä aseiden siirtoja koskevia muodollisuuksia jäsenvaltioissa säännellään neuvoston direktiivillä 91/477/ETY, sellaisena kuin se on muutettuna Euroopan parlamentin ja neuvoston direktiivillä 2008/51/EY. (9) Puolustukseen liittyvien tuotteiden siirtoja yhteisön sisällä koskevia sääntöjä ja menettelyjä säännellään Euroopan parlamentin ja neuvoston direktiivillä 2009/43/EY, ON PÄÄTTÄNYT SEURAAVAA: 1 artikla Hyväksytään kansainvälisen järjestäytyneen rikollisuuden vastaisen Yhdistyneiden kansakuntien yleissopimuksen ampuma-aseiden, niiden osien ja komponenttien sekä ampumatarvikkeiden laittoman valmistuksen ja kaupan torjumista koskeva lisäpöytäkirja Euroopan unionin puolesta. Unionin virallista vahvistamista koskevaan asiakirjaan sisältyy liitteenä I oleva selitys, josta ilmenee pöytäkirjan 17 artiklan 3 kappaleen mukaisesti unionin toimivalta. 2 artikla Neuvoston puheenjohtaja nimeää henkilön, jolla on valtuudet tallettaa Euroopan unionin puolesta pöytäkirjan 17 artiklan 3 kappaleessa tarkoitettu hyväksymisasiakirja osoitukseksi siitä, että Euroopan unioni suostuu sitoutumaan sopimukseen. 3 artikla Tämä päätös tulee voimaan[15] . Tehty Brysselissä Neuvoston puolesta Puheenjohtaja LIITE I Selitys Euroopan unionin toimivallasta kansainvälisen järjestäytyneen rikollisuuden vastaisen Yhdistyneiden kansakuntien yleissopimuksen ampuma-aseiden, niiden osien ja komponenttien sekä ampumatarvikkeiden laittoman valmistuksen ja kaupan torjumista koskevan lisäpöytäkirjan soveltamisalaan kuuluvissa asioissa Ampuma-aseiden, niiden osien ja komponenttien sekä ampumatarvikkeiden laittoman valmistuksen ja kaupan torjumista koskevan pöytäkirjan 17 artiklan 3 kappaleessa esitetään, että alueellisen taloudellisen yhdentymisen järjestön ratifioimis- tai hyväksymiskirjan mukana on oltava selitys, josta ilmenevät ne pöytäkirjan soveltamisalaan kuuluvat asiat, joiden osalta pöytäkirjan osapuolina olevat järjestön jäsenvaltiot ovat siirtäneet toimivaltansa järjestölle. Euroopan unionilla on yksinomainen toimivalta kauppapolitiikan alalla. Sillä on myös jaettu toimivalta sisämarkkinoiden toteuttamista koskevien sääntöjen osalta ja yksinomainen toimivalta sopimuksen niiden määräysten osalta, jotka voivat vaikuttaa Euroopan unionin hyväksymien yhteisten sääntöjen soveltamisalaan tai muuttaa sitä. Unioni on hyväksynyt sääntöjä, jotka koskevat erityisesti ampuma-aseiden laittoman valmistuksen ja kaupan torjumista, jäsenvaltioiden kauppapolitiikan vaatimusten ja menettelyjen sääntelyä erityisesti asiakirjojen säilyttämisen, aseiden merkitsemisen, aseiden ampumakelvottomaksi tekemisen, vienti-, tuonti- ja kauttakuljetuslupia sekä lupamenettelyjä koskevien vaatimusten, viennin yhteydessä tapahtuvien tarkastusten tehostamisen ja välitystoiminnan osalta. Ampuma-aseiden, niiden osien ja komponenttien sekä ampumatarvikkeiden laittoman valmistuksen ja kaupan torjumista koskevaa pöytäkirjaa sovelletaan Euroopan unionille siirretyn toimivallan osalta sellaisiin alueisiin, joihin sovelletaan Euroopan unionin toiminnasta tehtyä sopimusta siinä määrätyin edellytyksin. Toimivalta ja sen käyttäminen on luonteeltaan jatkuvasti kehittyvää, joten unioni täydentää tai muuttaa tarvittaessa tätä selitystä pöytäkirjan 17 artiklan 3 kappaleen mukaisesti. [1] Päätös tehtiin 31. tammikuuta 2000. [2] YK:n yleiskokouksen päätöslauselma A/RES/55/255. [3] Neuvoston päätös 2001/748/EY (EUVL L 280, 24.10.2001, s. 5). [4] Neuvoston päätös (2004/579/EY), tehty 29 päivänä huhtikuuta 2004, kansainvälisen järjestäytyneen rikollisuuden vastaisen Yhdistyneiden Kansakuntien yleissopimuksen tekemisestä Euroopan yhteisön puolesta, EUVL L 261, 6.8.2004, s. 69. [5] Tiedonanto toimenpiteistä räjähteiden, sytyttimien, pomminvalmistustarvikkeiden ja ampuma-aseiden turvallisuuden lisäämiseksi, 18.7.2005; KOM(2005) 329 lopullinen. [6] EUVL C 198, 12.8.2005, 4.2 kohta, Kansainvälinen oikeusjärjestys, o luetelmakohta, s. 20. [7] EU:n neuvoston asiakirja 17024/09, CO EUR-PREP 3 JAI 896 POLGEN 229, 2.12.2009. [8] Komission tiedonanto ”EU:n sisäisen turvallisuuden strategian toteuttamissuunnitelma: viisi askelta kohti turvallisempaa Eurooppaa” (KOM(2010)673). [9] Direktiivi 2008/51/EY, julkaistu EUVL:ssä L 179, 8.7.2008, tuli voimaan 20. heinäkuuta 2008 (saattaminen osaksi kansallista lainsäädäntöä oli määrä tapahtua viimeistään 28.7.2010). [10] Asetus (EU) N:o 258/2012, julkaistu EUVL:ssä L 94, 30.3.2012. [11] EUVL, s. [12] EUVL, s. [13] EYVL L 280, 24.10.2001, s. 5. [14] EUVL L 261, 6.8.2004. [15] Neuvoston pääsihteeristö julkaisee päätöksen voimaantulopäivän Euroopan unionin virallisessa lehdessä.